Майкар (Юсьва район)

Ма́йкар — Перем ладорись Коми кытшын, Юсьва районас посёлок, Майкар посадмулӧн шöрин.
Ним йылісь.
Нимыс тэчöм кык торись: Май + кар. Май - мортлöн ним, вежöртасыс натьтö вöлі сія жö, мый талун мой (диал. мöй) кывлöн. Кар - комиöн лоö "заплодöн гöгöртöм отир оланін". Карöн помасян топониммес Коми муын уна: Сыктывкар, Кудымкар, Дöйкар, Редикар, Изкар. 
Майкарсö рочöн гижöны "Майкор", мыля мöд а-ыс коми кылын кöркö вöлі гöгрöстöм шыöн, сысянь рочöн гижöмась нето гижöны сідзжö "Кудымкор, Редикор, Искор". 
География.
Майкар сулалö Кама вавидзан дорын, Иньва курья веськыт вадöрын. 
Посёлок вылöт котöртöны юоккез: Кемель...
Майкарсянь Юсьва посадöдз (райцентр) 64 км ылына. Перемöдз веськыт визь кузя — 96 км ылына, а мунны кö автотуй кузя, петö 380 км мымда.
Пожвасянь ойвыв-асыввылö (туй кузя) 14 км ылынаын сулалö Пожва, ордча посадмулöн шöрин.
Майкар бердын, асыввылас, сулалö Горки посёлок. 
Янсалöм.
Майкарлöн торрез:
Туйез.
Öні Майкар посёлкас лыддьöны 45 туй да кык туйколас :
История.
Майкар дорын адззöм Родановсалісь городищё, кытöн вöлі коми отирлöн важся оланін, Майкар нето Туманкар.
1472' годö роччез вайöтöмась Ыджыт Перем ас кипод увтö. Майкар муэз öтлаын пырöмась Роч канмуö. 
1564' годö Гым Иван сетö Камалісь шульга ладор, кытöн куйлöны Майкар муэз, Строганов Григорий Оникиевичлö, Совдорись купечлö. 
Роч сёротоккезын Майкар муын оланін йылісь медодз казьтыштö 1579' годö Яхонтов, кöда, Строганов понда муэз гижалікö, шуö сійö "Туманскöй городищё"öн. Сэк пö татöн отирыс абу олöмась.
"Майкор" нимсö роччезісь медодз касьтылö 1623' годö М. Кайсаров. Сэк пö татöн вöлі кык горт, кöднö видзöмась "Ерёмка Давыдов" да "Пронька Малец".
1623' годö горттэз вöлöмась даса ни. Кватьсö видзöмась "Давыдоввез", куимö "Мальцеввез", öтікö "Петухов".
1678' воын татчö лэбтöны пуовöй вичку (Вежа Геогий нима), Майкарыс лоö погост (кытшлöн шöрин).
1702' Петра сар пыр кежö колис Строганов Григорийлö веськöтлöм вылö муэз Обва, Иньва да Косьва юэз пöлöн. Татісь отирыс сэксянь олöмась быдсöн крепоститöмöсь. Нія мынтöмась Строгановвезлö вот (сьöм, турун, нянь).
1715' во кежö Майкарыс посадöн ни лыддисьö. Татöн вöлі вичку да приход.
1773' годö Строгранов пиян вузалöма татісь муэз (Майкарöн да Пожваöн) сенатор Всеволожскöй Всеволод Öльöксеевичлö 390 сюрс руб понда. Мöдыслöн племенник, Всеволожскöй Всеволод Öндреевич 1811' годö тшöктöма строитны Майкар дорын кöрткеран завод, кöдö шуöмась Никитинскöй заводöн (Всеволодлöн Никита зон сьöрті). Волось Никитинскöйöн жö пондöмась шуны. Никитинскöй волось пырис Перем губерниялöн Совкар уездö. Заводыс уджалöма крепоститöм йöз киэзöн. 1861' вося реформа бöрын, кöр креспоститан право вежисö, завод розоритчöма. 1873'-1883' воэзö сійö небö Демидов, кöда киын заводыс вöлі Октябся революцияöдз.
1898' май вылын, Рочмуись отирöс гижöтікö, Майкарын лыддьöмась 3,5 сюрс мортöс. 1914' годö Майкар посадын олöмась 6 сюрс кыным морт ни. 
Посадын вöлöмась:
Керкуэз вöлöмась шуч пуись. 
Посадын сэк вöлі волось веськöтлан (старшина, староста да волось понда гижись). Арт видзöмась кык урядник да 10-12 морт стражниккез. Вöлі чижовка.
Совет пондöма юравны Майкарас 1918' январ 29' лунсянь. Перво посадісь советöн веськöтлöма С.Ф.Давыдов. 1918' декабсянь Майкарын джын год ыждалöмась чочкоммез, А.А.Федосеев юралісьныс.
Революция дырни татöн вöлі томмезлöн клуб "Олимпия"
1919' годö заводас дугдöмась лэдзны кöрт, и сія лоим Чормоз заводлöн домнаа цех.
1930 воын татчö лосьöтöмась колхоз «Заря» (нимыс сэсся унаись вежсьылöма: 1940 воэзö сельхозартель «Каганович», 1951 годсянь колхоз «Победа», 1961–1965 воэзö колхоз «Мичурин», 1965–1966 воэзö колзоз «1' Май»). 
1937' годö осьтöмась Иньваись кылöтан рейд, кöда сёрöнжык пондас не токö кылöтчыны, но и керны пуись берсяторрез. ОАО «Иньваись рейд» разьсьöма.
1939' годö кöрткеран завод бöра осьтлöмась, но 1955' воын, Кама вавидзан аркмöтöм бöрын, Майкарись кöрткеран завод пöдналöмась, кольччис токö поромлöн векнит визёк. 
Мöд мировöй война дырни майкарассэз тышкасисö фронт вылын, посад сетöм Советскöй Союзлö кык Геройöс – А.И. Вотиновöс да И.К. Ошмаринöс. 
1940' воэзö Майкорын вöлі туберкулезöг шогалісь челядь понда санаторий.
1966' годö Пожваись, Майкарись да Öнись колхоззэз öтлаöтöмась, лоас Пожвинскöй совхоз, кöда 1969' восянь пондас шусьыны «Майкарскöй» совхоз.
1961' годö Маркар дорись адззöмась медодзза мусир, но шедтыны пондöмась токö 1995' мартсянь (ЛУКОЙЛ-Пермь).
1970' воэзсянь 1992' воöдз Майкарын лэдзöмась и кирпич.
1924' февраль 27' лунсянь 1931' юнь 10' лунöдз Майкор вöлі аслас Майкар районлöн шöрин, кöдалісь муэз сэсся кыдз Майкарскöй сельсовет пыртöмась Чормöс районö, а 1959' нояб 4' лунсянь сетöмась Коми отир кытшлöн Юсьва районö.
1940' юль 26' лунсянь и невна не кватьдас во Майкар лыддисис карокöн. Этö статус сылісь вежöмась 1999' годö, кöр Майкар бöр лоис посёлок.
2006' годö виль роч туйдöт сьöрті Майкарскöй поссовет дынö öтлаöтöмась Öньковскöй сельсовет. Öтласа веськöтлан юкöт пондіс шусьыны Майкар посадму.
Веськöтлан.
Öні Майкар посёлокын Майкар посадмулöн шöрин. Посадмуын юралö Салахутдинов Борис Александрович да сы бердын веськöтлан (администрация). Эм депутаттэзлöн совет.
Мöдік службаэз:
Отир.
Олöны Майкарын майкарассэз. 2009' во пондöтчан кежö нія вöлöмась 2985 морт.
Отирыс унажыксö рочöсь, эмöсь комиэз, тотара да локтіссез.
Оліссез öтамöдныскöт баитöны рочöн.
Гишшаннэзісь медтшöка пантасьöны Давыдов, Ошмарин, Чиртулов. Сідзжö уна отирыс гишшöны Корякин, Кривощёков, Кузнецов, Мальцев, Оньков, Якимов.
Майкарассэзлöн быдöс гишшаннэз:
Кöзяйство да быт.
Индустрия да инфраструктура.
Мусир шедтöм:
Пууджалöм:
Мöдіккез:
Транспорт.
Майкар пыр бура ветлöны автобуссэз. Эм автовокзал. Маршруттэз:
Йитчöм.
Мобильникöт баитны Майкарас лоис позяна 2008' январ 24' лунсянь (Оператор UTEL).
Берся.
Майкарассэз порйöтöны посёлокнысö юнь 27' лунö.